《壬申腊月廿七日立春邀韩宗伯余明府林太学同集》
明代·张萱

腊向新春去，春从旧腊来。残年留两日，晴色满三台。

象岭馀霞散，骊峰宿雾开。篱头红吐槿，溪口绿含苔。

三素云初驾，八舆仙暂回。助天诞嘉种，脉土辟污莱。

綵胜金针巧，钩强画鼓催。老农惊问草，游女竞妆梅。

菜剪凌霜叶，杯倾隔岁醅。笑迎作赋客，同醉曝书台。

作者简介：（1459—1527）明松江府上海人，字德晖，号颐拙。弘治十五年进士。官至湖广布政司参议，主粮储。立法禁处侵尅等积弊，忤巡抚意，遂引疾致仕。